Perdesiekte breek uit in Suid-AfrikaArgieffoto (Foto: AlessandroSquassoni, Pixabay) ŉ Uitbreking van die Afrika-perdesiekte (AHS) in Gauteng en Mpumalanga is amptelik in Februarie en Maart 2019 aangemeld by die departement van landbou, bosbou en visserye. AHS is endemies in die grootste deel van Suid-Afrika, buiten die Wes-Kaap en die gebied staan bekend as ŉ AHS-sone, het die departement Saterdag gesê. Uitbrekings van AHS vind na verwagting gewoonlik tussen November tot Mei plaas, en bereik ŉ hoogtepunt tussen Februarie en April, afhangend van klimaatsfaktore soos reën en temperatuur. Sekere dele van die Wes-Kaap is ook as AHS-gebiede geregistreer kragtens die Wet op Dieresiektes, maar dié gebiede is gewoonlik vry van AHS. Uitbrekings van AHS in Gauteng en Mpumalanga is amptelik in Februarie en Maart aangemeld. Daar is egter nie enige aanduiding dat die getal voorvalle ongewoon hoog is vir dié tyd van die jaar nie. Geen uitbreking is in die AHS-gebied in die Wes-Kaap aangemeld nie. “Beperkings op die bewegings van perde binne die AHS-sone word nie op ŉ roetine-basis geïmplementeer deur staatsveeartsenydienste nie, omdat dit byna onmoontlik sou wees om te beheer en sou beskou word as onnodige beperkings deur die meerderheid van perde-eienaars wat hierdeur geraak word. Die feit dat die siekte deur vlieënde insekte versprei word, maak die beperking van perdebewegings ook minder doeltreffend om die siekte te beheer,” het die departement gesê. Die departement werk saam met die perdebedryf aan beskermingsmaatreëls vir perde in die AHS-sone om die erns van die AHS-uitbrekings te verlaag. “Perde-eienaars word aangeraai om hul plaaslike staatsveeartse te kontak om te bepaal of plaaslike beperkings vir ŉ spesifieke gebied geïmplementeer is. Hou asseblief in gedagte dat dit noodsaaklik is om AHS-gevalle by jou plaaslike staatsveearts aan te meld sodat hulle bewus kan wees van die gevalle en dit hulle sal help om ingeligte besluite te neem.”